b'\n_START_ARTICLE_\nEifelrennen 1935\n_START_SECTION_\nPred dirko\n_START_PARAGRAPH_\nDirka je potekala na isti vikend kot dirka za 24 ur Le Mansa, toda to ni preve\xc4\x8d prizadelo \xc5\xa1tartne liste. Edini pomembnej\xc5\xa1i dirka\xc4\x8d, ki je manjkal, je bil Tazio Nuvolari, ki je z dirkalnikom Alfa Romeo Bi-motore posku\xc5\xa1al postaviti nov kopenski hitrostni rekord. Paul Pietsch je debitiral kot dirka\xc4\x8d tovarni\xc5\xa1kega mo\xc5\xa1tva Auto Union, Hermann Lang pa Mercedes-Benza. Manfred von Brauchitsch je bil prvi\xc4\x8d na N\xc3\xbcrburgringu po svoji lanski nesre\xc4\x8di in na kvalifikacijskih treningih je postavil dale\xc4\x8d najhitrej\xc5\xa1i \xc4\x8das 10:45. Rudolf Caracciola je bil drugi s \xc4\x8dasom 10:59, Hans Stuck pa tretji z 11:04. Achille Varzi zaradi vnetja slepega \xc4\x8drevesa prvi dan treningov ni dirkal, drugi dan pa je bil de\xc5\xbe, tako da ni mogel dose\xc4\x8di dobrega \xc5\xa1tartnega polo\xc5\xbeaja.\n_START_SECTION_\nDirka\n_START_PARAGRAPH_\nNa \xc5\xa1tartu dirke, ki ga je oznanil nov semaforizirani sistem (rde\xc4\x8da, rumena in \xc4\x8dez petnajst sekund zelena lu\xc4\x8d), je najhitreje za\xc4\x8del Piero Taruffi, ki je \xc5\xbeelel med Caracciolo in Varzijem, tako da je \xc4\x8dez \xc5\xa1tartno-ciljno \xc4\x8drto pripeljalo pet dirkalnikov v liniji. Kmale je Taruffi z razmeroma \xc5\xa1ibkim Bugattijem T59 zaostal, vodstvo pa je prevzel von Brauchitsch, ki so mu sledili Caracciola, Varzi, Stuck in Luigi Fagioli. Podobno kot na treningih, je von Brauchitsch dirkal v svojem razredu, po prvem krogu je imel \xc5\xbee enaindvajset sekund prednosti, po drugem petintrideset, po treh pa kar petin\xc5\xa1tirideset. Varzi, ki je za\xc4\x8del dirko v bole\xc4\x8dinah zaradi vnetja slepega \xc4\x8drevesa, je kmalu dirkalnik predal Hermannu zu Leiningenu. Vreme je bilo tipi\xc4\x8dno za to dirkali\xc5\xa1\xc4\x8de, saj je na nekaterih delih steze de\xc5\xbeevalo, drugje pa je sijalo sonce. Te nenadne spremembe temperature pa so povzro\xc4\x8dale te\xc5\xbeave nekaterih dirkalnikov z v\xc5\xbeigom. Fagioli je moral na postanek v bokse po nove sve\xc4\x8dke, Goffredo Zehender in Stuck pa sta zaradi tega celo odstopila._NEWLINE_\xc5\xbdrtev vremenskih razmer pa je bil tudi vodilni von Brauchitsch. Po ve\xc4\x8d kot dveminutni prednosti in bu\xc4\x8dni podpori gledalcev, je izgubo mo\xc4\x8di motorja kompenziral z dirkanjem pri vi\xc5\xa1jih obratih. V osem krogu, ravno ko je prehiteval enega od dirka\xc4\x8dev za krog, pa mu je razneslo motor. Mnenja strokovanjakov po dirki so bila, da je von Brauchitsch po nepotrebnem preobremenjeval motor, saj je imel ogromno prenost, tudi sicer pa ni slovel po zmo\xc5\xbenosti takti\xc4\x8dnega dirkanja. S tem je vodstvo prevzel Caracciola, drugo mesto pa Bernd Rosemeyer, ki je kljub neizku\xc5\xa1enosti za\xc4\x8del dirko iz enajstega \xc5\xa1tartnega mesta in se po\xc4\x8dasi in mirno bli\xc5\xbeal vrhu, po prvem krogu je bil deveti, po drugem sedmi, po petem \xc4\x8detrti, nato pa napredoval na drugo mesto zaradi odstopov konkurentov. Debitant Lang je dr\xc5\xbeal tretje mesto, toda v Planzgartenu je naredi napako in se zavrtel, na stezo pa se je vrnil le kot peti. Tri kroge pred ciljem je Rosemeyer prehitel Caracciolo na \xc5\xa1tartno-ciljni ravnini ravno pred glavno tribuno, tako je vodil le na svoji drugi dirki v karieri. Caracciola je mlademu Nemcu dva kroga tesno sledil, toda ni ga mogel prehiteti, nato pa je v zadnjem krogu vetrobransko steklo Rosemeyerjevega dirkalnika razbil kamen, motor dirkalnika pa je deloval le \xc5\xa1e na \xc5\xa1tirinajstih cilindrih, toda \xc5\xa1e vedno je dirkal na polno. Ob oncu ovinka Schwalbenschwanz je Rosemeyer prestavil v vi\xc5\xa1jo prestavo nekoliko prekmalu, tako da ga je Caracciola lahko pri pospe\xc5\xa1evanju prehitel in ob koncu zmagal s prednostjo 1,9 sekunde. Caracciola je \xc5\xa1e enkrat pokazal svoje mojstrstvo, nem\xc5\xa1ki gledalci pa so dobili novega dirka\xc5\xa1kega junaka. Ferrarijev dirka\xc4\x8d Louis Chiron je bil tretji in edini dirka\xc4\x8d v nenem\xc5\xa1kem dirkalniku v prvi \xc5\xa1esterici.'